Naveen Patnaik invites Olympic winning hockey team to Odisha | "ସାରା ଦେଶ ବେଶ୍ ଉତ୍ସାହିତ, ଆଉ ଓଡ଼ିଶା ତ ନିଶ୍ଚୟ ଖୁବ୍ ଉତ୍ସାହିତ । ଆମେ ସମସ୍ତେ ଆପଣମାନଙ୍କ ସହ ଅଛୁ," କହିଥିଲେ ନବୀନ । ବିଜୟୀ ଭାରତୀୟ ଦଳରେ ଅଛନ୍ତି ଦୁଇ ଓଡ଼ିଆ ଖେଳାଳି ଅମିତ ରୋହିଦାସ ଓ ବୀରେନ୍ଦ୍ର ଲାକ୍ରା।
ଅଲିମ୍ପିକ୍ସ ବିଜୟୀ ହକି ଟିମ୍ ଓ (ଡାହାଣ) ନବୀନ ପଟ୍ଟନାୟକ (ଫାଇଲ୍ ଫଟୋ)
Share this:
ଭୁବନେଶ୍ୱରଃ ଟୋକିଓ ଅଲିମ୍ପିକ୍ସରେ ପଦକ ଜିତି ଇତିହାସ ରଚିଥିବା ଭାରତୀୟ ପୁରୁଷ ହକି ଦଳ ସହ କଥା ହୋଇଛନ୍ତି ମୁଖ୍ୟ ମନ୍ତ୍ରୀ ନବୀନ ପଟ୍ଟନାୟକ। ଭର୍ଚ୍ଚୁଆଲ୍ ମାଧ୍ୟମରେ ସବୁ ଖେଳାଳିଙ୍କୁ ଶୁଭେଚ୍ଛା ଜଣାଇବା ସହ ବିଜୟୀ ଟିମକୁ ଓଡ଼ିଶା ଆସିବାକୁ ନିମନ୍ତ୍ରଣ କରିଛନ୍ତି ପଟ୍ଟନାୟକ । ଅଗଷ୍ଟ ୧୬ରେ ଭୁବନେଶ୍ବର ଆସିବ ଭାରତୀୟ ପୁରୁଷ ହକି ଟିମ୍ ।
"ଆମ ହକି ଟିମକୁ ବହୁତ ଶୁଭେଚ୍ଛା । ସାରା ଦେଶ ବେଶ୍ ଉତ୍ସାହିତ, ଆଉ ଓଡ଼ିଶା ତ ନିଶ୍ଚୟ ଖୁବ୍ ଉତ୍ସାହିତ । ଆମେ ସମସ୍ତେ ଆପଣମାନଙ୍କ ସହ ଅଛୁ, ଆଉ ଆମେ ଆପଣମାନଙ୍କୁ ବହୁତ ଶୁଭେଚ୍ଛା ଜଣାଉଛୁ । ଅଗଷ୍ଟ ୧୬ରେ ଭାରତର ବିଜୟୀ ହକି ଟିମକୁ ଭୁବନେଶ୍ୱରରେ ସ୍ବାଗତ କରିବାକୁ ଆମେ ଅପେକ୍ଷା କରିଛୁ । ଭବିଷ୍ୟତରେ ଆପଣ ସମସ୍ତଙ୍କର ବହୁତ ଭଲ ପାଇଁ ବହତ ଶୁଭେଚ୍ଛା," କହିଛନ୍ତି ମୁଖ୍ୟ ମନ୍ତ୍ରୀ ନବୀନ ପଟ୍ଟନାୟକ । ଅଲିମ୍ପିକ୍ ବିଜୟୀ ଟିମରେ ଥିବା ଦୁଇ ଓଡ଼ିଆ ଖେଳାଳି ଅମିତ ରୋହିଦାସ ଓ ବୀରେନ୍ଦ୍ର ଲାକ୍ରାଙ୍କ ପରିବାର ସଦସ୍ୟମାନଙ୍କ ସହ ବି ଭର୍ଚ୍ଚୁଆଲ୍ ମାଧ୍ୟମରେ କଥା ହୋଇଛନ୍ତି ମୁଖ୍ୟ ମନ୍ତ୍ରୀ ।
ଦୀର୍ଘ ୪୧ ବର୍ଷ ପରେ ଅଲିମ୍ପିକ୍ସରେ ଭାରତୀୟ ହକି ଦଳ ପଦକ ହାସଲ କରିଛି । ଗୁରୁବାର ଦିନ ଜର୍ମାନୀକୁ ହରାଇ ବ୍ରୋଞ୍ଜ୍ ପଦକ ହାସଲ କରିଛି ଭାରତ । ଟୋକିଓ ଅଲିମ୍ପିକ୍ସରେ ଏହି ମ୍ୟାଚରେ ଦୁଇ ଓଡ଼ିଆ ଖେଳାଳି ଦମଦାର୍ ପ୍ରଦର୍ଶନ କରିଥିବା ଦେଖିବାକୁ ମିଳିଥିଲା । ଜର୍ମାନୀ ବିପକ୍ଷ ମ୍ୟାଚରେ ଦଳର ମଜବୁତ ଢାଲ ସାଜିଥିଲେ ଓଡ଼ିଆ ପୁଅ ଅମିତ ରୋହିଦାସ । ଏକାଧିକ ଗୋଲକୁ ଅତି ସୁନ୍ଦର ଭାବେ ଅଟକାଇଥିଲେ ଅମିତ । ଏହାକୁ ନେଇ ସାରା ରାଜ୍ୟ ଗର୍ବିତ ଅନୁଭବ କରୁଛି ।
ନବୀନଙ୍କ ସହ ବଡ଼ ଖୁସିରେ କଥା ହେଉଛନ୍ତି ଭାରତୀୟ ହକି ଦଳର ଖେଳାଳିମାନେ ।
ସୁନ୍ଦରଗଡ଼ର ଏକ ଗରିବ ଆଦିବାସୀ ପରିବାରରେ ଜନ୍ମ ହୋଇ ସୁଦୂର ଜାପାନର ରାଜଧାନୀ ଟୋକିଓରେ ଅଲିମ୍ପିକ୍ସରେ ଭାଗ ନେଇଥିବା ଯୁବ ଓଡ଼ିଆ ଡ଼ିଫେଣ୍ଡର୍ ଅମିତ ରୋହିଦାସଙ୍କର ଏହି ମ୍ୟାଚରେ ଗୁରୁତ୍ୱପୂର୍ଣ୍ଣ ଅବଦାନ ରହିଥିଲା । ବିପକ୍ଷ ଦଳର ଏକାଧିକ ଗୋଲ୍ ସୁଯୋଗକୁ ଅଟକାଇବାରେ ସକ୍ଷମ ହୋଇଥିଲେ ଅମିତ । ଜର୍ମାନୀ ବିପକ୍ଷ ମ୍ୟାଚରେ ଭାରତୀୟ ଦଳ ପାଇଁ ସେ ଢାଲ ସାଜିଥିଲେ ବୋଲି କୁହାଯାଉଛି ।
୧୦୦ରୁ ଅଧିକ ଅନ୍ତର୍ଜାତୀୟ ମ୍ୟାଚ୍ ଖେଳିଥିବା ଅମିତ ୨୦୧୩ରେ ସୁଲତାନ୍ ଆଜଲାନ୍ ଶାହା କପରୁ ପ୍ରଥମ ଥର ପାଇଁ ଜାତୀୟ ଦଳରେ ସ୍ଥାନ ପାଇଥିଲେ । ସେହି ୨୦୧୩ରେ ସେ ଭାରତୀୟ ଜୁନିୟର୍ ବିଶ୍ୱ କପ୍ ଦଳର ଉପଅଧିନାୟକ ଦାୟିତ୍ୱ ତୁଲାଇଥିଲେ । ୨୦୧୩ର ଏସିଆ କପରେ ରୌପ୍ୟ ପଦକ, ୨୦୧୬-୧୭ ବିଶ୍ୱ ହକି ଲିଗରେ ବ୍ରୋଞ୍ଜ ପଦକ, ୨୦୧୮ ଏସିଆନ୍ ଗେମସରେ ବ୍ରୋଞ୍ଜ ପଦକ ଓ ୨୦୧୮ ଚାମ୍ପିଆନ୍ସ ଟ୍ରଫିରେ ରୌପ୍ୟ ପଦକ ବିଜେତା ଭାରତୀୟ ଦଳର ସଦସ୍ୟ ରହିଥିଲେ ଅମିତ ।
କଥାବାର୍ତ୍ତା ସରିବା ବେଳେ ଚେୟାରରୁ ଉଠି ନବୀନ ଉତ୍ସାହରେ ହାତ ହଲାଉଛନ୍ତି ।
ଏହା ପୂର୍ବରୁ ୨୦୧୭ରେ ଢାକା ଏସିଆ କପରେ ଅମିତ ରୋହିଦାସଙ୍କର ଗୁରୁତ୍ୱପୂର୍ଣ୍ଣ ଭୂମିକା ଥିଲା। ଏଥିରେ ସ୍ୱର୍ଣ୍ଣ ପଦକ ହାସଲ କରିଥିଲା ଭାରତୀୟ ଦଳ। ଆଉ ଏବେ ଟୋକିଓ ଅଲିମ୍ପିକ୍ସରେ କମାଲ କରିଛନ୍ତି ସେ । ଏଥି ପାଇଁ ଚାରି ଆଡୁ ତାଙ୍କ ପାଖକୁ ଛୁଟିଛି ଶୁଭେଚ୍ଛାର ସୁଅ ।
ଟୋକିଓ ଅଲିମ୍ପିକ୍ସ ବିଜୟରେ ଅଭିଜ୍ଞ ଓଡ଼ିଆ ଖେଳାଳି ବୀରେନ୍ଦ୍ର ଲାକ୍ରାଙ୍କର ବି ରହିଛି ଅନେକ ଅବଦାନ । ୨୦୧୨ରୁ ନିଜ ଆନ୍ତର୍ଜାତୀୟ କରିୟର ଆରମ୍ଭ କରିଥିବା ବୀରେନ୍ଦ୍ର ଏବେ ଯାଏଁ ୨୦୦ ଅନ୍ତର୍ଜାତୀୟ ମ୍ୟାଚ୍ ଖେଳିସାରିଲେଣି। ପ୍ରଥମ ଥର ପାଇଁ ୨୦୧୨ ଲଣ୍ଡନ ଅଲିମ୍ପିକ୍ସରେ ସାମିଲ ହୋଇଥିଲେ ସେ । ୨୦୧୬ର ରିଓ ଅଲିମ୍ପିକ୍ସ ପାଇଁ ଯୋଗ୍ୟତା ହାସଲ କରିଥିଲେ ବି ଆଣ୍ଠୁରେ ଆହତ ଜନିତ ସମସ୍ୟା ପାଇଁ ସେହି ସୁଯୋଗ ତାଙ୍କୁ ହାତ ଛଡ଼ା କରିବାକୁ ପଡି଼ଥିଲା । ଏବେ ଟୋକିଓ ଅଲିମ୍ପିକ୍ସରେ ଚମକ ଦେଖାଇଛନ୍ତି ବୀରେନ୍ଦ୍ର ।
୨୦୧୨ ଦୋହା ଏସିଆନ୍ ଚାମ୍ପିଆନ୍ସ ଟ୍ରଫିରେ ରୌପ୍ୟ ଓ ୨୦୧୬ରେ ସ୍ୱର୍ଣ୍ଣ ପଦକ, ୨୦୧୪ ଗ୍ଲାସଗୋ ରାଜ୍ୟଗୋଷ୍ଠୀ କ୍ରୀଡ଼ାରେ ରୌପ୍ୟ, ୨୦୧୫ ବିଶ୍ୱ ହକି ଲିଗରେ ବ୍ରୋଞ୍ଜ, ୨୦୧୩ ଏସିଆ କପରେ ରୌପ୍ୟ, ୨୦୧୪ ଏସିଆନ୍ ଗେମସରେ ସ୍ୱର୍ଣ୍ଣ ଓ ୨୦୧୮ରେ ବ୍ରୋଞ୍ଜ ପଦକ ହାସଲ କରିଛି ବୀରେନ୍ଦ୍ର ଲାକ୍ରା ଖେଳିଥିବା ଭାରତୀୟ ଦଳ । ଆଉ ଏବେ ୪୧ ବର୍ଷ ପରେ ଟୋକିଓ ଅଲିମ୍ପିକ୍ସରେ ଇତିହାସ ରଚିଛି ଭାରତ ।
କିଛି ବର୍ଷ ହେଲା ନିୟମିତ ଭାବେ ଭାରତୀୟ ଦଳରେ ପ୍ରଭାବୀ ପ୍ରଦର୍ଶନ ଜାରି ରଖିଛନ୍ତି ଉଭୟ ଓଡ଼ିଆ ଖେଳାଳି ଅମିତ ଓ ବୀରେନ୍ଦ୍ର ।
ନ୍ୟୁଜ୍ ୧୮ ଓଡ଼ିଆରେ ବ୍ରେକିଙ୍ଗ୍ ନ୍ୟୁଜ୍ ପଢ଼ିବାରେ ପ୍ରଥମ ହୁଅନ୍ତୁ| ଆଜିର ସର୍ବଶେଷ ଖବର, ଲାଇଭ୍ ନ୍ୟୁଜ୍ ଅପଡେଟ୍, ନ୍ୟୁଜ୍ ୧୮ ଓଡ଼ିଆ ୱେବସାଇଟରେ ସବୁଠାରୁ ନିର୍ଭରଯୋଗ୍ୟ ଓଡ଼ିଆ ଖବର ପଢ଼ନ୍ତୁ ।
CNN name, logo and all associated elements ® and © 2017 Cable News Network LP, LLLP. A Time Warner Company. All rights reserved. CNN and the CNN logo are registered marks of Cable News Network, LP LLLP, displayed with permission. Use of the CNN name and/or logo on or as part of NEWS18.com does not derogate from the intellectual property rights of Cable News Network in respect of them. © Copyright Network18 Media and Investments Ltd 2016. All rights reserved.
